Aquesta informació es va publicar originalment el 19 d'agost de 2016 i, per tant, la informació que hi apareix fa referència a la data especificada.

Plànol de la «superilla» del Poblenou. Foto: Ajuntament de Barcelona

L'Ajuntament de Barcelona implantarà des del 5 de setembre la primera "superilla" de la trama Eixample. Comprendrà nou illes d'edificis entre els carrers Badajoz, Pallars, Llacuna i Tànger. En la zona que queda entre aquestes vies la velocitat es limitarà a 10 km/h, s'eliminaran mig centenar d'aparcaments de superfície i es mouran parades d'autobús. Es tracta d'una prova que servirà per estendre les "superilles" a partir de l'estiu del 2017 A canvi, els veïns guanyaran a les cruïlles quatre places de 2.000 metres quadrats cadascuna —tindran una grandària igual a la plaça de la Vila de Gràcia-, els usos de les quals es definiran amb un procés participatiu aquest mateix setembre, segons ha anunciat aquest divendres en roda de premsa la tinent d'alcalde d'Ecologia, Urbanisme i Mobilitat, Janet Sanz, la qual ha insistit en el fet que la "superilla" s'implantarà "per quedar-se".A la "superilla" es pretén que el trànsit de pas no la travessi, i passi per les artèries viàries principals que la rodegen, per la qual cosa a l'interior la circulació es distribuirà de manera que impedeixi creuar-la. Així, es busca que només hi entrin en cotxe els veïns i trànsit que ha d'anar expressament a aquests carrers. A les entrades hi haurà senyalització que avisarà del fet que és una "superilla" i que la velocitat està limitada a 10 km/h.Els responsables municipals d'Urbanisme han garantit que no hi haurà congestió del trànsit. Segons el director de l'Agència d'Ecologia Urbana, Salvador Rueda, 140.000 vehicles circulen cada dia pel Poblenou, però el barri té capacitat perquè en siguin 385.000 només a les vies principals i amb la mateixa velocitat a què van ara, que està limitada a 50 km/h. "No hi ha cap element que ens faci pensar que hi haurà problemes de circulació", ha afirmat.Del 5 al 22 de setembre es farà un procés participatiu per definir els usos de les places coordinat per la Confederació de Tallers de Projectes d'Arquitectura-CTPA_Catalunya, l'Agència d'Ecologia Urbana, Barcelona Activa i el Districte de Sant Martí. Hi participaran més de 200 alumnes d'escoles d'arquitectura, els quals faran propostes amb quatre drets bàsics com a punt de partida: la cultura, l'esbarjo, la participació i l'intercanvi.Es podria decidir que a una plaça es podria instal·lar una pista esportiva, o dibuixar-hi el Parlament de Catalunya com a espai per definir el model de ciutat, proposta que s'ha sospesat. La implantació d'aquesta primera "superilla" de prova té un pressupost de 55.000 euros, i l'Ajuntament preveu destinar extensió prevista a partir de l'estiu del 2017 uns 10 milions d'euros addicionals.

Mostra el teu compromís amb NacióDigital.

Fes-te subscriptor per només 5,90€ al mes, perquè és el moment de fer pinya.

Fes-te subscriptor